Vrou in huis oorval, geskietArgieffoto: ER24 ŉ 30-jarige vrou is Woensdagmiddag ernstig beseer toe sy in Walkerville, Gauteng, geskiet is. Sy is glo in haar huis in Eeufeesweg oorval en geskiet. Russel Meiring, woordvoerder van ER24, sê paramedici is saam met beamptes van ŉ veiligheidsmaatskappy asook die polisie ná die aanval na die huis ontbied. By paramedici se aankoms op die toneel het hulle die vrou ernstig beseer in haar huis aangetref. Meiring sê sy het verskeie skietwonde opgedoen. Sy is in haar been, rug en buik geskiet. “Die vrou is op die toneel behandel voordag sy per ambulans na ŉ nabygeleë hospitaal geneem is vir verdere mediese sorg. Sy was in ŉ kritieke toestand,” sê Meiring. Meiring sê dit is nog nie duidelik wat presies gebeur het nie. Die polisie ondersoek tans die saak. Maroela Media het ’n navraag aan kapt. Kay Makhubela, polisiewoordvoerder, gerig en wag nog vir terugvoer.